Prim-ministrul Marcel Ciolacu, liderul PSD, a dezvăluit că a discutat „în aceste zile” cu președintele Klaus Iohannis despre posibilitatea de a ceda un sistem Patriot către Ucraina.
Întrebat marți de repoteri dacă a avut vreo discuție cu președintele Klaus Iohannis pe tema sistemului Patriot, premierul a confirmat: „Am avut o discuție cu Președintele României. Urmează să luăm o decizie în CSAT”.
El a precizat că discuția a avut loc „în aceste zile” și că data ședinței CSAT va fi anunțată de președintele Klaus Iohannis.
Întrebat în mai multe rânduri care este poziția sa cu privire la acest subiect, premierul a explicat: „Sunt ferm convins că după CSAT o să aflați decizia (…). Vă repet, este o decizie care se ia în CSAT. Aici nu avem păreri, când vorbim de apărarea națională”.
Referitor la „reținerile” pe care le-ar avea ministrul Apărării, Marcel Ciolacu a afirmat: „Vă spun încă o dată. Această decizie se ia în CSAT, și eu n-am zis «mari», am spus că avea rețineri”.